L-NGO Birdlife Malta qalet li l-massakru ta' erba' fjammingi li nqatlu illegalment minn kaċċatur fil-Ponta tal-Qawra jkompli jenfasizza l-urġenza tat-talbiet li saru fl-imgħoddi minn BirdLife Malta biex din iż-żona tiġi dikjarata bħala post fejn ma tkunx permessa l-kaċċa. Fi stqarrija l-NGO qalet li "din il-gżira żgħira tinsab f'pożizzjoni strateġika għall-għasafar tal-passa li jsibu kenn fuqha u bil-viċinanza tagħha lejn ir-Riserva Naturali tas-Salina mmexxija minn BirdLife Malta, l-għasafar li jkunu deħlin jew ħerġin mir-riserva diġà spiċċaw kemm-il darba fil-mira tal-kaċċaturi f'dawn l-inħawi. Hija wkoll qrib ħafna taż-żona residenzjali tal-Qawra u fil-fatt ħafna lmentaw fil-passat dwar l-użu kontinwu ta' apparat illegali tal-għajjat elettroniku, lejl u nhar." Birdlife kompliet tgħid li dan apparti li tul l-aħħar xhur tal-istaġun tal-għawm, l-għawwiema ma jħossuhomx siguri għax ikunu jafu li ftit metri biss 'il bogħod ikun hemm il-kaċċaturi qed jisparaw fuq l-għasafar tal-plajja waqt li huma jkunu qed jgħumu. Dawn huma r-raġunijiet ewlenin għalfejn BirdLife Malta ilha tinsisti għal dawn l-aħħar snin mal-awtoritajiet konċernati biex din issir zona protetta u fejn ma tistax issir kaċċa. Jinżamm arrestat il-kaċċatur li qatel erba' fjammingi BirdLife Malta qalet li hija konxja li dan l-aħħar kien reġistrat progress dwar din it-talba, u l-NGO saħanistra kienet ippreżentata bi ftehim biex il-post jgħaddi taħt il-kustodja tagħha, imma dan kellu jiġi rrifjutat sakemm ma titwaqqafx il-kaċċa f'din iz-zona. "Bil-qtil illegali tal-għasafar kontinwament taħt il-lenti fil-proċeduri legali tal-Kummissjoni Ewropea fuq id-derogi ta' Malta, il-massakru ta' fjammingi li seħħ is-Sibt żgur li mhux se jibqa' għaddej qisu ma ġara xejn, u se jkun mistenni li tittieħed azzjoni." Fid-dawl ta' dan kollu BirdLife Malta qed tappella lill-Prim Ministru Robert Abela biex iħares il-Ponta tal-Qawra u l-għasafar li jtiru minn fuqha billi jiddikjara dawn l-inħawi bħala post fejn ma tkunx permessa aktar il-kaċċa. BirdLife Malta qalet li qed tistenna li dan iseħħ hekk kif il-pubbliku huwa rrabjat bil-problema tal-qtil illegali tal-għasafar f'pajjiżna. " Kriminali li ma baqa' posthom imkien " "Kriminali bħal dik il-persuna li allegatament sparat u qatlet erba' fjammingi mill-ponta tal-Qawra ma baqax posthom qalb is-soċjeta' ċiviliżata, ċertament mhux fost il-komunita' tal-kaċċaturi membri tal-Federazzjoni Kaċċaturi Nassaba Konservazzjonisti, l-FKNK." Sostna dan Daniel Xriha, Segretarju Ġenerali tal-FKNK, li fl-istqarrija qal li l-persuna li tressqet il-Qorti mhix membru tal-Federazzjoni. Hu qal li l-FKNK ser tibqa taħdem, kemm fuq livell lokali kif ukoll fuq dak Ewropew u internazzjonali, favur it-tradizzjonijiet soċjo-kulturali u sostenibbli tal-kaċċa u l-insib fil-gżejjer Maltin. L-FKNK qalet li l-membri kaċċaturi u nassaba mhux ser jippermettu lil ħadd milli jħammeġ lill-membri tagħha, b'tali atti ta' stmerija u kundanna totali. Kien tkeċċa mill-għaqda minħabba reat simili Minn naħa tagħha l-għaqda Kaċċaturi San Ubertu ukoll ikkundannat il-qtil tal-fjammingi u fir-reazzjoni ppublikata fi stqarrija ingħad li atti simili huma ta' dannu għal kaċċaturi li fil-maġġoranza assoluta tagħhom josservaw il-liġi. Kaċċaturi San Ubertu qalet li l-persuna li tressqet il-Qorti kienet ila sena membru tagħha imma kienet tkeċċiet ftit xgħur ilu fuq reat simili. Kaċċaturi San Ubertu qalet li min mhux lest jimxi mal-liġi se jitkeċċa min membru skond il-principji li tħaddan l-għaqda u ma jkunx jista' jġedded il-liċenzja. .td_uid_3_615aca99891cc_rand.td-a-rec-img{text-align:left}.td_uid_3_615aca99891cc_rand.td-a-rec-img img{margin:0 auto 0 0}